Najistaknutija djela američke publicistike
Čitale su se i dobro prodavale knjige političkog sadržaja, a financijska kriza koja je obilježila proteklu godinu dovela je do toga da 
Početkom ove godine dvije knjige novog američkog predsjednika Baracka Obame – Smjelost nade i Snovi mog oca – dominirale su popisima najprodavanijih knjiga. Međutim, krajem godine svojevrsni knjižarski "blic" izvršila je bivša guvernerka Aljaske i dopredsjednička kandidatkinja Sara Pallin. Godinu dana nakon što je stupila na američku političku scenu i postala jedno od najprepoznatljivijih lica u zemlji, objavila je svoju knjigu sjećanja pod naslovom Going Rouge: An American Story - u slobodnom prijevodu otprilike Odvajanje od Krda: Jedna američka priča. Međutim, ta knjiga nema isključivo političku dimenziju iako mnogi analitičari vjeruju da je ona prvi korak u novim političkim aspiracijama bivše dopredsjedničke kandidatkinje. U dijelu svoje knjige ona opisuje i svoj privatni život - uspjehe, neuspjehe, rođenje petero djece, spontane pobačaje, sve ono što bi čitatelju moglo i trebalo predstaviti idealnu "američku zaposlenu majku". Sarah Pallin u svojoj memoarskoj knjizi ne štedi ni svoje kritičare, kojih je tijekom predizborne kampanje i poslije bilo mnogo. U jednom od brojnih interviewa Sarah Pallin je pokušala odgovoriti na pitanje je li predsjednik Obama radikalniji u svojim stavovima negoli to javno pokazuje. "Neću se ustručavati da kažem kako su njegovi suradnici krajnje radikalni i to se vidi u nekim imenovanjima koja je učinio. Mislim da je nepošteno prema javnosti od strane kandidata ako se ne kaže što takvi kandidati uistinu zastupaju i predstavljaju." Veliki medijski pozor pratio je objavljivanje ove knjige, međutim, ostaje otvoreno pitanje hoće li knjiga Going Rogue produbiti popularnost Sarah Pallin izvan njene relativno uske konzervativne republikanske baze... Financijska kriza dovela je do objavljivanja niza knjiga o njenim uzrocima i posljedicama. Mi odabiremo dvije od njih koje se bave njenim samim počecima i mjerama koje su poduzete da se ona ublaži i izbjegne u budućnosti. Prva je o propasti velike investicijske tvrtke Lehman Brothers nakon kojeg su, mnogi vjeruju nastupili globalni gospodarski problemi. Riječ je o djelu Kolosalni propust zdravog razuma: unutarnja priča o kolapsu Lehman Brothersa. Autor Lawrencea McDonald kaže da bi samo jedna rečenica bila dovoljna da bi se opisao krah Lehman Brothersa: "24,992 osobe radile su naporno, donosile zaradu, a oko osam tipova je tu zaradu izgubilo". Za svoju knjigu McDonald je intervjuirao preko 150 ljudi koji su radili za tu tvrtku i kaže da Lehman nikad nije bio truo u srži. Po njemu, trulež je bila na samoom vrhu, na 31 katu poslovne zgrade u New Yorku gdje su glavni direktor Richard Fuld i uski krug direktora imali svoje urede. "Bilo je, zapravo, mnogo ljudi na tom trideset i prvom katu, cijeli upravni odbor, koji su gledali u stranu i govorili "da" na sve ambiciozne ideje gospodina Fulda. Nije samo on u pitanju, on je imao cijelu ekipu ljudi koji su gotovo na silu gurali njegove ideje. Znate Lehman Brothers nije bio vođen samo čvrstom rukom, Fuld i njegova ekipa imali su i bokser na šaci." Druga knjiga o financijskoj krizi na koju se osvrćemo jest djelo Davida Wessela U Središnju banku vjerujemo: Rat Bena Bernankea protiv Velike panike. Ova knjiga, međutim, nije koncentrirana na uzroke koji su doveli do financijske krize, već na misiju spašavanja američkog i svjetskog gospodarstva. Guverner Središnje banke Ben Bernanke je vjerovao da je za gospodarsku katastrofu tridesetih godina prošlog stoljeća u velikoj mjeri bila odgovorna inertna i pogrešno usmjerena Središnja banka. Bio je odlučan u namjeri da se ne ponovi ova pogreška epskih razmjera. Knjiga Davida Wessela s jedne strane pokušava osvijetliti netransparentnost i nedmokratičnost u velikim svjetskim financijskim institucijama, a s druge strane pokazuje kako je Ben Bernanke predvodio očajničke pokušaje da se motor najvećeg svjetskog gospodarstva ne ugasi. Znamo da je Središnja banka, uz određenu pomoć Ministarstva financija i Kongresa, uspjela spriječiti da dođe do nove velike ekonomske depresije, gospodarstvo se povuklo s ruba ponora. Jesu li uspjeli u tome da gospodarstvo ponovo krene naprijed, kako bismo se vratili na nešto što podsjeća na normalno stanje? Ne, još nismo. Jesu li položili temelje, jesu li zasadili sjeme za još jednu financijsku krizu tako što su dali do znanja ulagačima da ako neka banka upadne u probleme, savezna vlada će joj posuditi novac? To su učinili, posudili su novac bankama, ali još ne znamo je li to sjeme za novu financijsku krizu. U godini kad je obilježena dvadeseta godišnjica od pada Berlinskog zida, objavljeno je više povijesnih i dokumentarnih djela o Hladnom ratu. James Maan objavio je knjigu koja preispituje ulogu koju je pokojni američki predsjednik Ronald Reagan imao u okončavanju Hladnog rata. U njoj autor iznosi nove procjene onog što je taj predsjednik učinio, odnosno, što nije učinio kako bi pomogao okončavanju sukoba između Sjedinjenih Država i Sovjetskog Saveza. Naslov djela - Buntovnost Ronalda Reagana: jedna povijest okončavanja Hladnog rata. Na početku svog predsjednikovanja Ronald Reagan je tražio od Amerikanaca da na Sovjetski Savez ne gledaju samo kao na suparnika Sjedinjenih Država, već kao na silu zla. "Tražim od vas da se čuvate iskušenja uzdizanja – iskušenja radosnog proglašavanja sebe iznad svega toga i etiketiranja obje strane s jednakom krivicom, i da se čuvate ignoriranja povijesnih činjenica i agresivnih impulsa carstva zla i jednostavno nazovete utrku u naoružanju ogromnim nesporazumom i tako sebe uklonite iz borbe između ispravnog i pogrešnog, između dobra i zla." Ronald Reagan je također rekao da se ne može pregovarati sa 'Zlom'. Međutim, do 1988. tadašnji američki predsjednik je pronašao svog partnera za pregovaranje u Mihailu Gorbačovu... Godine 2009. popularni društveni web sajt FaceBook objavio je da ima preko 250 milijuna članova diljem svijeta. Ben Mezrich objavio je knjigu o njegovom osnivanju pod naslovom Slučajni milijarderi: osnivanje FaceBooka, priča o seksu, novcu, geniju i izdaji. Prije pet godina Mark Zuckerberg utemeljio je u svojoj sobi na kampusu Sveučilišta Harvard web sajt. Za samo nekoliko mjeseci postao je najmlađi milijarder koji je sam zaradio svoj novac. U knjizi Slučajni milijarderi Ben Mezrich na gotovo romansirani, i ne odveć blagonakloni, način opisuje njegov uspon prema internetskom kraljevstvu. Od "harvardskog razbojnika" do playboya iz Silicijske doline, cijelo vrijeme bešćutno se zaštićujući od "običnih malih ljudi" koji su mu pomogli u njegovom usponu. Evo kako autor knjige opisuje početak priče o FaceBooku. "Nakon jednog nezadovoljavajućeg "spoja" s nekom curom, Mark Zuckerberg se zatekao u svojoj sobi na sveučilišnom kampusu. Bio je student druge godine. Popio je nekoliko piva i upao u sve kompjuterske sustave Sveučilišta Harvard, odakle je uspio skinuti fotografije svih cura koje su živjele na kampusu. Napravio je web sajt na kojem su studenti mogli glasovati o tome koja je cura najzgodnija. Ovaj pakosni nestašluk doveo je do pada kompjuterskih sustava na Harvardu, jer su svi studeni počeli koristiti taj sajt istovremeno. Bio je skoro izbačen s ovog uglednog sveučiliša. Međutim, uz financijsku pomoć jednog svog prijatelja, on je ovaj nestašluk ubrzo pretvorio u diva internetskog društvenog povezivanja." Vjerojatno najbolji košarkaš svijeta, zvijezda clevelandskih Cavaliersa LeBron Jmaes objavio je u koautorstvu knjigu o svojoj mladosti pod naslovom Shooting Stars koja se događa u mjestu Akron, u saveznoj državi Ohio, i podrobno govori o njegovom odrastanju u siromaštvu kao sina samohrane majke i počecima košarkaške karijere koja ga je učinila onim što je danas. Međutim, za LeBrona košarka je - kako sam kaže - oduvijek bila puno više od igre. "Košarka – i tu mislim isključivo na sport – daje vam mogućnost da zaboravite sve drugo što se događa u vašem životu. Ja sam svakako koristio tu igru kako bih se isključio od nekih loših stvari koje su se događale u mom djetinjstvu, stvari koje jednostavno ne želite vidjeti poput nasilja i košarka me na neki način izolirala od toga." No autobiografija LeBron Jamesa prvenstveno je knjiga o uspjehu i prijateljstvu koje je iskusio u srednjoj školi u Akronu, kad su on i četvorica njegovih prijatelja preko noći postali košarkaške zvijezde i doveli svoju školu do osvajanja državnog srednjoškolskog prvenstva.